หุ้นกลุ่มสื่อสารกระฉูดตามคาด! DTAC วิ่งแรงแซงทุกค่ายรับปัจจัยบวกคลื่น 2300MHz เต็มพิกัด
หุ้นกลุ่มสื่อสารราคากระฉูดตามคาด! ฟาก DTAC วิ่งแรงแซงทุกค่ายรับปัจจัยบวกกสทช.อนุมัติใช้คลื่น 2300MHz เต็มพิกัด
28 ธ.ค. 2560

ผู้สื่อข่าวรายงานว่า ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 10.10 น. ราคาอยู่ที่ 51.50 บาท บวก 7.50 บาท หรือ 17.05% สูงสุด 51.75 บาท ต่ำสุด 48.50 บาท ด้วยมูลค่าซื้อขาย 1 พันล้านบาท
ขณะเดียวกันราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC อยู่ที่ 189.50 บาท บวก 3 บาท หรือ 1.61% สูงสุด 190 บาท ต่ำสุด 188 บาท ด้วยมูลค่าซื้อขาย 470.42 ล้านบาท
อีกทั้งราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE อยู่ที่ 6.30 บาท บวก 0.05 บาท หรือ 0.80% สูงสุด 6.30 บาท ต่ำสุด 6.25 บาท ด้วยมูลค่าซื้อขาย 163.55 ล้านบาท
 
ทั้งนี้ปัจจัยที่ส่งผลให้ราคาหุ้นในกลุ่มสื่อสารปรับตัวขึ้นแรง มากจากกรณีที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) มีมติเห็นชอบในการให้บริษัท ทีโอที จำกัด (มหาชน) หรือ TOT กับบริษัท ดีแทค ไตรเน็ต จำกัด และบริษัท เทเล แอสเสท จำกัด ซึ่งทั้งสองเป็นบริษัทย่อยของ บริษัท โทเทิ่ล แอ๊คเซ็ส คอมมูนิเคชั่น จำกัด (มหาชน) หรือ DTAC ในการเป็นคู่ค้าให้บริการไร้สายบนโครงข่ายคลื่นความถี่ 2300 เมกะเฮิรตซ์ (MHz) ดำเนินการตามมติที่ประชุมคณะกรรมการกิจการโทรคมนาคม (กทค.) ส่งผลให้ราคาหุ้น DTAC ตอบรับประเด็นดังกล่าวในวันนี้
ขณะที่ภายหลังจาก กสทช.ได้รับหนังสือจาก คสช.เพื่อขอความเห็นในการประกอบการพิจารณาเรื่องการขยายระยะเวลาการชำระเงินค่าประมูลคลื่น 900 MHz หลังจากที่ผู้ชนะการประมูลเมื่อปี 2558 ได้แก่บริษัท แอดวานซ์ ไวร์เลส เน็ทเวอร์ค จำกัด หรือ AWN บริษัทในเครือ ADVANCและบริษัท ทรูมูฟ เอช ยูนิเวอร์แซล คอมมิวนิเคชั่น จำกัด หรือ TUC บริษัทในเครือ TRUE ซึ่งเป็นผู้ชนะการประมูลคลื่นความถี่ 900 MHz
 
โดยทาง กสทช. ไม่มีอำนาจดำเนินการผ่อนผันการชำระค่าเงินค่าประมูลคลื่นความถี่ 900 MHz ดังกล่าวได้ แต่หาก คสช.จะพิจารณาใช้ม.44 เพื่อแก้ปัญหาด้านเงินลงทุนของผู้ประกอบกิจการ 2 รายดังกล่าว ที่ประชุม กสทช. มีความเห็นว่าควรขยายระยะเวลาออกไปเพียง 3-5 งวด จากที่ขอมา 7 งวด และต้องจ่ายดอกเบี้ยตามอัตราดอกเบี้ยนโยบายของธนาคารแห่งประเทศไทย (ธปท.) โดยยึดหลักการช่วยเหลือเหมือนกรณีช่วยผู้ประกอบการทีวีดิจิทัล ซึ่ง กสทช.จะรีบส่งหนังสือความเห็นนี้กลับไปยัง คสช. ภายในวันที่ 29 ธ.ค.นี้ ซึ่งประเด็นดังกล่าวจะส่งผลดีต่อ TRUE และ ADVANC  ซึ่งเป็นผู้ชนะการประมูลคลื่นความถี่ 900 MHz ในแง่ของการชำระค่าประมูลคลื่นที่ขยายออกไป

 